Moet ek my kind se redenaarstoespraak skryf? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Moet ek my kind se redenaarstoespraak skryf?
Moet ek my kind se redenaarstoespraak skryf?
Dinsdag | 02 Oktober | 2018
Kinders moet al van laerskool af klas- of redenaarstoesprake voorberei maar nie almal vind dit ewe maklik nie.
Kinders wat uitblink hierin neem later deel aan gesogte redenaarskompetisies soos dié van die ATKV. Hoe gemaak indien dit egter nie maklik is vir jou kind nie en hy of sy nog nie die nodige taalvaardighede het om 'n toespraak saam te stel, te memoriseer en voor te dra nie?
Die idee van 'n redenaarstoespraak kan vir ouers sowel as vir kinders nagmerries gee. Talle ouers sal dus eerder betaal dat iemand 'n toespraak vir hul kind skryf en hulle help met die voorbereiding om dit oor te dra. Daar is argumente daarvoor en daarteen. Ander ouers meen die toespraak moet deur die kind geskryf word, met hulle hulp.
Elsje Retief, 'n spraak-en-dramaonderwyseres met meer as dertig jaar ondervinding, het aan Maroela Media gesê sy is van mening dat daar tog iets te sê is vir ander vaardighede wat kinders leer met die lewering van 'n toespraak, al het die kind dit nie self geskryf nie.
"Die kind leer om te memoriseer deur middel van prentjies, wat natuurlik help vir konsentrasievermoë. Die kind se selfvertroue om voor mense te praat, word ook ontwikkel. Alhoewel daar 'n beduidende mark is vir toesprake wat net so van die internet af gekoop kan word, is ek nie heeltemal ten gunste daarvan nie. Dit is nog steeds belangrik dat 'n kind insette moet lewer in sy eie toespraak." Retief glo dit is belangrik dat die idees in die praatjie hoofsaaklik die kind se eie moet wees.
Ouers moet dus self besluit of hulle professionele hulp gaan inwin of eerder self saam met hul kind aan 'n toespraak gaan werk.
Petronell Vorster het vir Afrikaans.com 'n reeks artikels vir redenaars saamgestel oor hoe om 'n redenaarstoespraak te skryf en handige wenke oor die aanleer en (v)oordra van die toespraak.
Volgens Vorster is dit belangrik om jou kind reeds by die skryf van die eerste toespraak van sy of haar skoolloopbaan te betrek. Hoe vroeër jy dit begin doen, hoe vroeër gaan jy jou kind bemagtig om sy of haar eie toespraak te skryf.
Voor daar weggespring word met die toespraak moet daar eers seker gemaak word van die tema of onderwerp, en die lengte van die toespraak. Volgens Vorster bestaan die basiese struktuur van 'n redenaarstoespraak uit die kop, die eerste deel van die toespraak, die lyf van die toespraak en die samevatting en einde.
Dit is belangrik om drie oortuigende standpunte te maak en ook om geloofwaardige aanhalings van relevante bronne te gebruik. Die samevatting en einde moet die argument versterk deur al die los drade saam te vat.
Maroela Media: https://maroelamedia.co.za/goeiegoed/ouerskap/my-laerskoolkind-en-toesprake-hoe-gemaak/
Afrikaans.com: http://afrikaans.com/leerhulp/artikel-1-in-die-alles-wat-jy-nodig-het-vir-2018-redenaarsreeks/